กรมอุตุนิยมวิทยา เตือนประชาชนเฝ้าระวังในช่วง 1-3 วันนี้ หลายพื้นที่มีฝนเพิ่มขึ้นและอาจมีน้ำป่าไหลหลากโดยเฉพาะภาคใต้
นายเมธี มหายศนันท์ ผู้อำนวยการกองพยากรณ์อากาศ กรมอุตุนิยมวิทยา เปิดเผยถึงสภาพอากาศของประเทศไทยช่วงสัปดาห์นี้ว่า วันนี้ (25 พ.ค.64) - 28 พ.ค.64 หลายพื้นที่ของประเทศไทยมีฝนเพิ่มขึ้น เนื่องจากได้รับอิทธิพลจากพายุไซโคลน “ยาอาส” ที่ขณะนี้กำลังเคลื่อนตัวอยู่ที่อ่าวเบงกอล ทำให้ลมมรสุมที่พาดผ่านประเทศไทยมีกำลังแรงขึ้นโดยเฉพาะภาคใต้จะมีฝนตกหนักถึงหนักมากบางแห่ง อาจเกิดน้ำท่วมฉับพลันน้ำป่าไหลหลากได้โดยเฉพาะจังหวัดระนอง พังงาและภูเก็ต คลื่นลมในทะเลฝั่งอันดามันสูง 2- 4 เมตร บริเวณที่มีฝนฟ้าคะนองคลื่นสูงมากกว่า 4 เมตร ชาวเรือควรเดินเรือด้วยความระมัดระวัง ขณะที่ ภาคเหนือ ภาคตะวันออกและภาคตะวันออกเฉียงเหนือ มีปริมาณฝนเพิ่มขึ้นและฝนตกหนักบางแห่งร้อยละ 60 - 70 ของพื้นที่และอาจมีน้ำหลากเกิดขึ้น ส่วนภาคกลาง ปริมาณฝนร้อยละ 40-60 ของพื้นที่ ขอให้ประชาชนเฝ้าระวังอันตรายจากฝนที่ตกหนักถึงหนักมากบางแห่งประชาชนควรติดตามสภาพอากาศอย่างต่อเนื่อง เพื่อนำข้อมูลไปประกอบการตัดสินใจในการดำรงชีวิตประจำวันที่เว็บไซต์ www.tmd.go.th